Hei, denne artikkelen er over ett år gammel og kan inneholde utdatert informasjon

Torsdag kveld møtte Eik Tønsberg Fram Larvik 2 i 4. divisjon Vestfold. Eik Tønsberg er serieleder og har stø kurs mot opprykk, mens Fram Larvik 2 ligger sist på tabellen.

Eik Tønsberg var store favoritter, og Fram Larvik 2 har gått på noen stygge smeller i år, men at de skulle tape med hele 36 mål vekker naturlig nok oppsikt.

- Laget som spilte i går et integreringslag. De har tatt over Fram Larvik 2 fordi vi ikke har hatt mulighet til å stille med A-lagsspillere der, sier sportslig leder Ørjan Berg Hansen til Dagbladet når han får spørsmål om hva som skjedde.

Skadeproblemer

Han legger til at A-lagstroppen har ikke vært stor nok i år, og at de har slitt mye med skader. Derfor har de ikke kunnet fylle opp andrelaget med reservene fra førstelaget.

Fram Larviks førstelag ble mye omtalt tidligere i sommer da de bare sendte åtte spillere til bortekampen mot Nybergsund i 2. divisjon på grunn av skader og karantener. To spillere måtte byttes ut med skade etter 21 minutter, og da ble kampen avbrutt.

Da var det ikke aktuelt å ta med juniorspillere, fordi juniorlaget ikke var i nærheten av å være klare for det nivået, ifølge daværende A-lagstrener Petter Belsvik. Han la til at «det nærmest ville ødelagt unge juniorspillere å være med på noe sånt», og at «det ikke er særlig god spillerutvikling».

- Juniorlaget består av spillere som knapt har spilt fotball før, det laget handler om integrering. Dersom vi hadde tatt med dem, hadde vi tapt 40-0, og det er ikke fair play, sa Belsvik til NRK.

Vurderer å trekke laget

Laget Belsvik omtalte er det nevnte integreringslaget. De har, i likhet med førstelaget, slitt i 2018. Gårsdagens braktap mot Eik Tønsberg var ikke første gang de slapp inn mange mål denne sesongen.

Tidligere i år har de tapt 20-0 mot Tønsberg FK, 10-1 mot Runar og 18-0 mot Teie, i tillegg til at Eik Tønsberg vant 12-0 i det omvendte oppgjøret i vår.

- Det er ikke bra. Men det ser heller ikke bra ut å trekke laget. Vi ønsker ikke å gjøre det. I løpet av de nærmeste dagene, forhåpentligvis innen helgen er over, skal vi ta en avgjørelse på om vi skal trekke andrelaget eller ikke. Det var uansett dårlig timing å opprette andrelaget vårt sånn som situasjonen har blitt, sier Berg Hansen.

Her er ett av målene. Det så slik ut stort sett hele matchen. Om noen forteller meg at de hadde plukket opp spillere langs veien til kamp ville det ikke overrasket. Så ikke ut som de hadde spilt fotball før. En skulle tro at man blir sur av å slippe inn så mye, men de ga faen pic.twitter.com/jEaBBLTHNL — Robert Bringaker (@RobbanBringa) 17. august 2018

Nivået i 4. divisjon er bedre enn tidligere etter at det ble ny seriestruktur i norsk fotball fra 2017, med færre lag i både 2. og 3. divisjon. Blant lagene som spiller 4. divisjon i 2018 finner vi hele fem av eliteserielagenes andrelag. Bodø/Glimt 2, Haugesund 2, Tromsø 2, Ranheim 2 og Sarpsborg 08 2 spiller alle på nivå fem i år.

Dette var for øvrig ikke første gang det oppsto en rar situasjon i årets 4. divisjon. I vår skrev Dagbladet om kampen mellom Lyn 2 og Romsås, der Romsås-gutta forlot banen da Lyn 2 ledet 12-0 etter 55 minutter.